ฟื้นโครงการที่ดินหมอชิต
ครม.ปูอนุมัติให้คลังลุยประมูลธนารักษ์หวั่นรายเก่ารังควาน
21 มี.ค. 2555

ครม.ปูอนุมัติให้คลังลุยประมูลธนารักษ์หวั่นรายเก่ารังควาน
ครม.ยิ่งลักษณ์ไฟเขียว ฟื้นโครงการหมอชิต คลังหวั่นใจโดนรายเก่ารังควาน
ที่ประชุมคณะรัฐมนตรี (ครม.) สัญจรที่ จ.ภูเก็ต ได้เห็นชอบให้กระทรวงการคลังเดินหน้าพัฒนาโครงการที่ราชพัสดุหมอชิตใหม่อีก ครั้งหนึ่ง หลังจากที่มีปัญหาดำเนินการพัฒนาไม่ได้มาเป็นเวลา 18 ปี โดยการดำเนินการให้มีการเริ่มต้นใหม่ทั้งหมด และให้เป็นไปตาม พ.ร.บ.ร่วมทุนรัฐและเอกชนปี 2535 เพื่อป้องกันไม่ให้มีปัญหาขึ้นอีก
แหล่งข่าวจากกระทรวงการคลัง เปิดเผยว่า โครงการนี้ธนารักษ์ได้เสนอแผนการพัฒนาที่ราชพัสดุหมอชิตเป็นพลาซา อาคารเชิงพาณิชย์ครบวงจร มูลค่าโครงการ 2 หมื่นล้านบาท โดยคาดว่าการเปิดประมูลใหม่จะเปิดกว้างให้กับนักลงทุนรายใหม่ที่สนใจ ไม่ได้เปิดโอกาสให้เฉพาะแค่เอกชนรายเก่าที่มีปัญหาเท่านั้น
สำหรับขั้นตอนการดำเนิน หลัง จาก ครม.เห็นชอบ จะต้องตั้งคณะกรรมการมาตรา 13 ตาม พ.ร.บ.ร่วมทุนฯ เพื่อกำหนดทีโออาร์เงื่อนไขประมูลโครงการให้เสร็จภายในสิ้นปีนี้ 
แหล่งข่าวเปิดเผยว่า กรณีที่ได้ผู้ประมูลรายใหม่ไม่ใช่บริษัท บางกอก เทอร์มินอล ที่ได้สัมปทานรายเดิม แต่มีปัญหาไม่ได้ผ่าน พ.ร.บ.ร่วมทุนฯ เชื่อว่าบริษัทเอกชนรายเก่าจะฟ้องร้องเรียกค่าเสียหายจากรัฐบาลอย่างแน่นอน
อย่างไรก็ตาม การประมูลโครงการใหม่ขึ้นอยู่กับการพิจารณาของคณะกรรมการตามมาตรา 13 ว่า จะให้เฉพาะผู้ได้รับสัมปทานเดิมเท่านั้น เพื่อไม่ให้เกิดปัญหาฟ้องร้องทำให้โครงการล่าช้า หรือว่าจะให้ผู้ประกอบการรายใหม่เข้ามาประมูลด้วย เพื่อให้ได้ผู้ประกอบการที่ดีที่สุดมาพัฒนาโครงการ
นายณรงค์ชัย อัครเศรณี ประธาน กรรมการ บลจ.เอ็มเอฟซี กล่าวว่า หนี้สาธารณะของไทยควรอยู่ที่ระดับไม่เกิน 50% ของจีดีพี แม้ว่ากรอบความยั่งยืนทางการคลังจะกำหนดให้ไม่เกิน 60% เนื่องจากไทยมีขนาดเศรษฐกิจเล็ก และรัฐบาลมีรายได้ 20% ของจีดีพี หากมีหนี้เกิน 50% ของจีดีพี จะมีปัญหารายได้ไม่พอชำระหนี้ในอนาคตได้
นอกจากนี้ การก่อหนี้ควรทำเพื่อการลงทุนและสร้างระบบสวัสดิการให้แก่สังคม เพราะจะช่วยให้มีรายได้และเกิดประโยชน์มากกว่าการนำไปใช้จ่ายที่ไม่ควรทำ เช่น โครงการบ้านหลังแรกและรถยนต์คันแรก เพราะเป็นโครงการที่สร้างความนิยมทางการเมือง แต่ไม่เกิดประโยชน์ต่อเศรษฐกิจภาพรวม ปัจจุบันหนี้สาธารณะของไทยอยู่ที่ 42% ไม่ถึง 50% ของจีดีพี